<classify> BENKI ya Biashara na Maendeleo TDB imetoa mikopo yenye masharti nafuu yenye thamani ya Dola za Marekani bilioni 1 sawa na Sh trilioni 2.778 kwa Tanzania.Pia imeelezwa kuwa benki hiyo inakamilisha taratibu za kutoa mikopo mingine yenye thamani ya Dola za Marekani milioni 500 sawa na Sh trilioni 1 na bilioni 389 kwa ajili ya utekelezaji wa miradi mbalimbali ya maendeleo.Mikopo hiyo yenye masharti nafuu, ilitolewa na benki hiyo Ikulu ya Chamwino, Dodoma na Rais Mtendaji Mkuu wa benki hiyo, Admassu Tadese kwa Rais wa Jamhuri ya Muungano wa Tanzania, Dk John Magufuli.Taarifa iliyotolewa na Mkurugenzi wa Mawasiliano ya Rais, Gerson Msigwa kwa vyombo vya habari jana ilisema Rais Magufuli alimshukuru Tadese kwa mchango mkubwa unaotolewa na TDB kwa maendeleo ya Tanzania.Taarifa hiyo ilibainisha kuwa Rais Magufuli alimuomba Tadese kuongeza mikopo zaidi itakayosaidia utekelezaji wa miradi muhimu na yenye manufaa ya muda mrefu kama vile ujenzi wa reli, mradi wa kuzalisha megawati 359 za umeme katika Mto Ruhuji na miradi ya ujenzi wa miundombinu mingine muhimu.Kwa upande wake, Tadese alisema TDB imekuwa na uhusiano mzuri na Tanzania kupitia Wizara ya Fedha na Mipango huku akielezea kufurahishwa na mazungumzo yake na Rais Magufuli ambapo aliahidi kuwa benki hiyo itazingatia ombi la kuongeza fedha kwa ajili ya utekelezaji wa miradi ya maendeleo ya Tanzania.  <topic>: kitaifa 